በ2006 ዓ/ም በጅጅጋ ለሚከበረው የብሔሮች፣ ብሔረሰቦችና ህዝቦች በዓል ዝግጅት እየተጠናቀቀ መሆኑ ተገለጸ
 – በኢትዮጵያ ሶማሌ ክልል አዘጋጅነት በ2006 ዓ/ም የሚከበረውን የኢትዮጵያ ብሄሮች፣ ብሄረሰቦችና ህዝቦች ቀን በደማቅ ሁኔታ ለማክበር የክልሉ መንግስትና ህብረተሰብ ከወዲሁ ሰፊ ዝግጅት እያደረጉ መሆኑ ተገለጸ።በየዓመቱ ህዳር 29 ቀን የሚከበረው የኢትዮጵያ ብሄሮች፣ ብሄረሰቦችና ህዝቦች ቀን በዓል በሚቀጥለው ዓመት በኢትዮጵያ ሶማሌ ክልል አዘጋጅነት ለ8ኛ ጊዜ በጅጅጋ ከተማ  ይከበራል።የኢትዮጵያ ሶማሌ ክልል ርዕሰ መስተዳድር አቶ አብዲ መሀመድ ኡመር እንደተናገሩት፤ ከጥቂት ወራት በኃላ በክልሉ አስተናጋጅነት የሚከበረውን የብሄሮች፣ ብሄረሰቦችና ህዝቦች  በዓል በደማቅ ሁኔታ ለማክበር የክልሉ መንግስትና ህዝብ ከወዲሁ የተለያዩ ዝግጅቶችን በማድረግ ላይ ነው።በበዓሉ ወቅት ለሚመጡ እንግዶች የማረፊያ ቦታዎች፣ የመሰብሰቢያ አዳራሽ፣ ስታዲየም ማስፋፊያ ዝግጅት በተያዘው እቅድ መሰረት እየተከናወነ መሆኑን ገልጸው የሚበዛው  ስራ ከእቅዱ አስቀድም እንደሚጠናቀቅ  አስረድተዋል።በክልሉ በጅጅጋ ከተማ ከሚገኙ ሆቴሎችና የእንግዳ ማረፊያ ቤቶች በተጨማሪ የክልሉ መንግስት ለእንግዶች ማረፊያ እየገነባቸው ያሉ 230 ቤቶች   ከ90 በመቶ በላይ መጠናቀቁንም ርዕሰ መስተዳድሩ አስረድተዋል።ከ30 ሺሕ ህዝብ በላይ የሚያስተናግድ የስታዲየም ማስፋፊያ ግንባታ  በሚቀጥለው ወር  እንደሚጠናቀቅ የጠቆሙት ርዕሰ መስተዳድሩ ከ70 ሚሊየን ብር በሚበልጥ ወጪ 2 ሺሕ 500 ሰዎችን በአንዴ የሚያስተናግደው የመሰብሰቢያ አዳራሽ ግንባታም ከ40 በመቶ በላይ ተጠናቋል ብለዋል።የኢትዮጵያ ብሄሮች፣ ብሄረሰቦችና ህዝቦች ቀን በዓል የአገራችን ህገ-መንግስት  የጸደቀበት፣ ብሄሮች፣ ብሄረሰቦችና ህዝቦች መብታቸው የተከበረበት ልዩ ቀን በመሆኑ የሶማሌ ክልል ህዝብ ቀኑን በልዩ ሁኔታ እንደሚያከብረው በመግለጽ  ህብረተሰቡ እንግዶቹን ተቀብሎ ለማስተናገድ በጉጉት ላይ መሆኑንም ርዕሰ መስተዳድሩ  ተናግረዋል።